### NN 144/2021 (27.12.2021.), Odluka o naknadi za razvoj komunalnih vodnih građevina društva Vodovod d.o.o., Makarska

VODOVOD D.O.O.

2484

Na temelju članka 23. stavka 1. Zakona o vodnim uslugama (»Narodne novine« br. 66/19), članka 52. i članka 56. Zakona o financiranju vodnoga gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17, 66/19), te članka 12. Društvenog ugovora Vodovoda d.o.o., Makarska, Skupština Društva, na sjednici, održanoj 20. prosinca 2021. donosi

ODLUKU

O NAKNADI ZA RAZVOJ KOMUNALNIH VODNIH GRAĐEVINA

Članak 1.

Ovom Odlukom o naknadi za razvoj komunalnih vodnih građevina (u daljnjem tekstu: Odluka) određuje se obveza plaćanja naknade za razvoj komunalnih vodnih građevina na području nadležnosti javnog isporučitelja vodnih usluga VODOVOD d.o.o., Makarska, (u daljnjem tekstu: Isporučitelj), i to:

– obveznici plaćanja naknade za razvoj,

– osnovica plaćanja,

– namjene kojima služi prihod od naknade za razvoj,

– visina naknade,

– način i rokovi plaćanja naknade te

– nadzor nad obračunom i naplatom naknade za razvoj.

Članak 2.

Obračun i naplata naknade za razvoj u interesu je jedinica lokalne samouprave (u daljnjem tekstu: JLS) na vodoopskrbnom području, odnosno području aglomeracija u nadležnosti Isporučitelja.

Područje nadležnosti Isporučitelja obuhvaća područja JLS-a, odnosno: Grad Makarska, općine Brela, Baška Voda, Tučepi, Podgora te naselja Drvenik i Zaostrog u Općini Gradac.

Naknada za razvoj prihod je Isporučitelja.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Naknada za razvoj obračunava se putem računa za vodnu uslugu, na kojima se zasebno iskazuje.

Članak 4.

Osnovica za obračun naknade za razvoj je jedinica mjere isporučene vodne usluge, odnosno jedan metar kubni isporučene vode (1 m3).

Članak 5.

Sredstva naknade za razvoj koriste se za financiranje gradnje komunalnih vodnih građevina, prema Planu gradnje komunalnih vodnih građevina za razdoblje 2022. godina – 2025. godina, na području djelovanja Isporučitelja, odnosno za:

– izradu projektne i ostale pripremne dokumentacije te izradu studijskih analiza,

– otkup terena za gradnju komunalnih vodnih građevina,

– rekonstrukciju, odnosno gradnju komunalnih vodnih građevina,

– nadzor nad rekonstrukcijom, odnosno gradnjom komunalnih vodnih građevina,

– otplatu zajmova i kredita za gradnju komunalnih vodnih građevina,

– ostala ulaganja u izgradnju komunalnih vodnih građevina.

Članak 6.

Naknada za razvoj se, za sve korisnike vodnih usluga i na cijelom području Isporučitelja, utvrđuje u različitoj visini i po dvije osnove, i to:

– naknada za razvoj za zajedničke potrebe (potrebe sustava zajedničkog regionalnog vodovoda za sve korisnike vodnih usluga i na cijelom području Isporučitelja,) u iznosu od 1,00 kn/m3 isporučene vode,

i

– naknada za razvoj za lokalne potrebe, za svaku pojedinu JLS, kako slijedi:

|  |  |  |
| --- | --- | --- |
| Grad Makarska | sve kategorije korisnika vodnih usluga | 2,00 kn/m3 |
| Općina Brela | sve kategorije korisnika vodnih usluga | 2,00 kn/m3 |
| Općina Tučepi | sve kategorije korisnika vodnih usluga | 2,00 kn/m3 |
| Općina Podgora | sve kategorije korisnika vodnih usluga | 2,00 kn/m3 |
| Općina Gradac | sve kategorije korisnika vodnih usluga | 2,00 kn/m3 |

Članak 7.

Prihodi od naknade za razvoj za zajedničke potrebe koriste se za financiranje gradnje komunalnih vodnih građevina od interesa za korisnike vodnih usluga na cijelom uslužnom području ili njegovu pretežitom dijelu, dok se prihodi od naknade za razvoj za lokalne potrebe koriste za financiranje gradnje komunalnih vodnih građevina od interesa za korisnike vodnih usluga pojedinog JLS-a, sve po načelu ravnomjernog razvoja odnosno prvenstva u potrebama i solidarnosti.

Članak 8.

Naknada za razvoj obračunava se putem računa za vodnu uslugu, na kojima se zasebno iskazuju naknada za razvoj za zajedničke potrebe i naknada za razvoj za lokalne potrebe.

Račun za vodnu uslugu iz stavka 1. ovoga članka ispostavlja Isporučitelj.

Iznos naknade za razvoj, koju je obveznik plaćanja dužan platiti, predstavlja umnožak količine isporučene vodne usluge i iznosa naknade za razvoj utvrđen člankom 6. ove Odluke.

Iznos naknade za razvoj ne podliježe obvezi obračunavanja poreza na dodanu vrijednost.

Članak 9.

Način i rokovi plaćanja naknade za razvoj određuju se Odlukom o cijeni vodnih usluga, koju donosi Isporučitelj.

Članak 10.

Gradnja komunalnih vodnih građevina iz članka 5. ove Odluke vrši se sukladno Planu gradnje komunalnih vodnih građevina, odnosno Financijskom planu Isporučitelja, koje donosi Skupština Isporučitelja.

Gradnja komunalnih vodnih građevina financira se sukladno odredbama važećih zakona iz:

– naknade za razvoj komunalnih vodnih građevina,

– proračuna JLS-a, odnosno proračuna područne samouprave,

– sredstava državnog proračuna, vodnih naknada koje su prihod Hrvatskih voda (naknada za korištenje voda i naknada za zaštitu voda) i sredstava iz međunarodnih izvora,

– ulaganja budućih korisnika vodnih usluga, sa ili bez prava na povrat uloženih sredstava, sve prema Zakonu o vodnim uslugama.

Članak 11.

Isporučitelj je dužan voditi evidenciju prikupljenih i utrošenih sredstva od naknade za razvoj komunalnih vodnih građevina za zajedničke potrebe na posebnom kontu, odvojeno od sredstava naknade za razvoj komunalnih vodnih građevina za lokalne potrebe, čiju je evidenciju dužan voditi po JLS-u, na zasebnim kontima.

Članak 12.

Isporučitelj je dužan izrađivati godišnje izvješće o obračunatim, naplaćenim i utrošenim sredstvima naknade za razvoj komunalnih vodnih građevina.

Jedinice lokalne samouprave obavljaju nadzor nad obračunom, naplatom i trošenjem sredstava naknade.

Članak 13.

Sredstva naknade za razvoj naplaćena temeljem prijašnjih Odluka o naknadi za razvoj usvojenih od strane predstavničkih tijela JLS-a, utrošiti će se sukladno važećem planu gradnje komunalnih vodnih građevina za potrebe područja JLS na kojem su naplaćene.

Članak 14.

Ova Odluka objavit će se u »Narodnim novinama«.

Ova Odluka stupa na snagu 1. siječnja 2022., ali ne prije osmoga dana od dana objave u »Narodnim novinama«.

Danom stupanja na snagu ove Odluke, sve postojeće Odluke usvojene od strane predstavničkih tijela JLS-a o naknadi za razvoj komunalnih vodnih građevina na području djelovanja Isporučitelja, prestaju važiti.

Broj: 2556/2021

Makarska, 20. prosinca 2021.

Predsjednik Skupštine
 dr. sc. Zoran Paunović, v. r.